Симонид
На тези, които умряха при Термопилите

Превод от старогръцки: Борислав Георгиев, 1970

chitanka.info

На тези, които умряха при Термопилите[1],

съдбата е славна — и сладка смъртта.

И гробът им — жертвеник… Вместо ридания —

най-скъпият спомен. Скръбта е похвала.

Савана на тия храбри мъже

не ще го докосне ни плесен, ни времето.

И техния гроб избра за ложе

славата елинска. Ето и свидетелят:

Леонид[2] — царят спартански,

който остави име велико,

украса на храброст и слава безкрайна.

[1] Термопили — известен в историята проход в Средна Гърция, наречен така („Горещи врата“) поради горещите извори, където в 480 г.пр.Хр. става прочутото сражение между спартанския отряд и персите. ↑

[2] Леонид — син на Анаксандрид, цар на Спарта. Паднал при отбраната на Термопилите в 480 г.пр.Хр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.